**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.10.2017, ora 08.00 – 23.10.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.10.2017, ora 7.00**

**RÂURI**

**Debitele au fost, în general, staţionare**, exceptând cursul inferior al Mureșului, unde au fost în creștere prin propagare, și cursul superior al Prutului, unde au fost în scădere ușoară.

Mici creşteri de niveluri şi debite, cauzate de precipitațiie slabe căzute în interval s-au înregistrat pe unele râuri mici din Crișana, Banat și zona de munte din vestul țării.

Debitele se situează, în general, la valori cuprinse între 30-90% din mediile multianuale lunare, mai mari (în jurul şi peste mediile lunare) pe râurile din bazinele hidrografice: Someșul Mic, Bârzava, Buzău, Putna şi mai mici (sub 30% din normalele lunare) pe râurile din bazinele Bistrei, Nerei, Cernei, Bârladului, precum şi pe unii afluenţi ai Mureşului inferior, Oltului, Vedei şi Argeşului inferior.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, în creștere** din cauza precipitațiilor prognozate și propagării, exceptând râurile din bazinul hidrografic Bârlad, cele din Dobrogea, bazinele inferioare ale râurilor Ialomița, Buzău, Putna, Râmnicu Sărat, Trotuș și bazinul mijlociu și inferior al Prutului, unde vor fi relativ staționare.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri, cu posibile depăşiri ale COTELOR DE ATENŢIE, pe unele râuri din sud-vestul şi sudul ţării, în special din bazinele superioare şi mijlocii ale Jiului, Argeşului şi bazinului mijlociu şi inferior al Oltului datorită precipitațiilor însemnate cantitativ prognozate şi propagării.

**DUNĂRE**

**Debitul la intrarea în ţară** (secţiunea Baziaş) în intervalul 22–23.10.2017 **a fost în scădere, având valoarea de 2700 m3/s**, sub media multianuală a lunii **octombrie (3850 m3/s).**

Pe tot sectorul din aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (2600 m3/s).**

Pe tot sectorul din aval de Porţile de Fier debitele vor fi în scădere.

**2.** **Situaţia meteorologică în intervalul 22.10.2017, ora 08.00 –23.10.2017, ora 06.00**

**Administraţia Naţională de Meteorologie (A.N.M.) a emis la data de 22.10.2017, la ora 13.00, avertizarea meteorologică nr. 97, vizând ploi însemnate cantitativ și intensificări ale vântului, astfel:**

**-COD GALBEN în intervalul 23.10.2017, ora 10.00-24.10.2017, ora 23.00- în Oltenia, cea mai mare parte a Munteniei (inclusiv în zona municipiului București), local în Transilvania, precum și în zonele montane și submontane, se vor cumula cantități de apă ce vor depăși local 20...30 l/mp și izolat 40 l/mp. În zona Carpaților Meridionali și a Carpaților de Curbură se vor cumula cantități de apă pe arii extinse între 30 și 50 l/mp și izolat peste 60 l/mp. Vântul va avea intensificări, local și temporar, în majoritatea regiunilor, cu viteze de 50...55 km/h, iar la munte, cu precădere în zona înaltă a Carpaților Meridionali, vor fi rafale de peste 70...80 km/h;**

**-COD PORTOCALIU în intervalul 23.10.2017, ora 12.00-24.10.2017, ora 18.00**- **în zona deluroasă și montană a județelor Mehedinți, Gorj, Vâlcea, Argeș și Dâmbovița cantitățile de apă vor depăși pe arii extinse 50...60 l/mp și izolat 80 l/mp.**

Această avertizare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ALBA, ARGEŞ, BACĂU, BRAŞOV, BUZĂU, CARAŞ-SEVERIN, DÂMBOVIŢA, GORJ, HUNEDOARA, MEHEDINŢI, PRAHOVA, SIBIU, VÂLCEA şi VRANCEA (14 prefecturi) – COD GALBEN; ARGEŞ, DÂMBOVIŢA, GORJ, MEHEDINŢI şi VÂLCEA (5 prefecturi) – COD PORTOCALIU.*

**În ţară,** deși valorile termice diurne au continuat să scadă față de ziua precedentă, vremea s-a menținut caldă în mare parte a teritoriului. Temperaturile maxime s-au încadrat între 13 grade la Suceava, Rădăuți și Darabani și 24 de grade la Calafat, Drobeta-Turnu Severin și Râmnicu Vâlcea. Ziua cerul a fost variabil, cu înnorări temporare în est, unde cu totul izolat și trecător a plouat slab. Spre seară cerul s-a înnorat în regiunile vestice, nordice și centrale și s-au semnalat ploi, pe arii restrânse în Banat, Crișana și nordul Moldovei. Vântul a suflat slab și moderat, cu intensificări în masivele montane din sudul țării, temporar în Delta Dunării, iar în cursul nopții și în sudul Banatului. Valorile termice la ora 06.00 erau cuprinse între 3 grade la Toplița și 17 grade la Reșița. În primele ore ale dimineții a fost ceață local în nord-vestul și izolat în centrul teritoriului.

**Observație:** de ieri, de la ora 06.00, au fost în vigoare 9 atenționări cod galben pentru fenomene meteorologice periculoase imediate, precum urmează: 4 emise de SRPV Timișoara, 3 atenționări emise de SRPV Cluj-Napoca și 2 atenționări emise de SRPV Sibiu.

**La Bucureşti,** deși temperatura aerului a continuat să scadă ușor față de ziua precedentă, vremea a fost în continuare mai caldă decât în mod normal pentru această dată. Cerul, variabil, s-a înnorat treptat spre seară și noaptea. Vântul a suflat slab și moderat. Temperatura maximă a fost de 18 grade la Afumați, 19 grade la Băneasa și 20 de grade la Filaret, iar la ora 06.00 se înregistrau 10 grade la Afumați și Băneasa și 11 grade la Filaret.

**3. Prognoza meteorologică în intervalul 23.10.2017, ora 8.00 – 24.10.2017, ora 08.00**

**În ţară,** vremea va fi în general închisă, iar temperatura aerului va continua să scadă. Aria ploilor se va extinde dinspre vest și va cuprinde cea mai mare parte a țării, iar la munte, la altitudini mari, trecător, precipitațiile vor fi mixte. Local, cu precădere în dealurile subcarpatice și în regiunile sudice, se vor cumula cantități de apă de peste 20 l/mp și izolat 40 l/mp, iar în zona Carpaților Meridionali vor fi peste 60 l/mp. Vântul va avea intensificări locale, cu viteze mai mari în zona montană înaltă, unde vor fi rafale de 70...80 km/h. Temperaturile maxime se vor situa între 9...10 grade în nordul Moldovei și 20...21 de grade în sudul Munteniei, iar cele minime vor fi cuprinse între 4 și 14 grade.

**La Bucureşti** vremea va fi închisă și va ploua moderat cantitativ, în special spre seară și noaptea. Vântul va sufla moderat, cu intensificări trecătoare. Temperatura maximă se va situa în jurul valorii de 18 grade, iar cea minimă va fi de 11...12 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**